石經堂
作者：李石
朝代：宋

paragraphs: 我來一登石經堂，從以諸生行兩廡。
諸生讀經半白頭，問以始終箝不語。
我聞此經昔中都，郎中所隸乃其祖。
邇來離亂已亡失，楷本僅能傳蜀土。
蜀王閏位供掃除，獨此仍爲盛時取。
爲將嚴鐍守重扃，護以繚垣崇邃宇。
列之學官豈無意，不但闕文存夏五。
大開明鏡別妍媸，時扣洪鐘諧律呂。
後生不復事丹鉛，抵死唯知守藤楮。
字音隨口妄蜺霓，點畫分毫謬魚魯。
日月當天空委照，盲俗相欺紛莫覩。
石經雖古奈爾何，人競傳今不傳古。
行行矧肯捩眼覷，蘚剝苔封費撐拄。
堅鑱僅免飽蟫魚，隘道爭來宅狐鼠。
此間鄒人儻借問，爲問石經誰是主。
憶昨敲門肆訶斥，幾度循牆誇傴僂。
登登閣閣隠金槌，耳聒散空垂雹雨。
蠟薰煤染連作卷，玉軸錦裝如束杵。
豈無一物媚權豪，幾紙才堪博圭組。
爾之所得固么麽，我則何由寬擊拊。
一槌只作一字訛，訛至萬千那復數。
石經之害此其大，縱有鬼神誰可禦。
憶昔嘗爲博士官，首善堂中容接武。
心知不是世間書，雲漢森然城百堵。
恢恢帝所有餘地，忍使石經留外府。
便當連舸下瞿塘，飛上三山如插羽。
縑緗舛謬鐘鼎暗，天罅豈容無一補。
巍巍玉帝殿中央，河洛東西翼龍虎。
雖然斯文屬興廢，帝既有心天亦許。
作詩未用擬韓公，考篆庶幾追石鼓。